חיים כהן (כדורגלן)

חיים (רישארד) כהן (10 באוגוסט 1944– 2 ביולי 2017) היה שחקן כדורגל אשר שיחק בעמדות החלוץ, קשר שמאלי ומגן ימני בקבוצות הכדורגל הפועל מרחבים והפועל באר שבע בשנות ה-60 וה-70.

קריירה ככדורגלן 
כהן נולד בסוס שבתוניסיה והחל לשחק כדורגל בקבוצת הפועל מרחבים מליגה ב'. בשנת 1962 הצטרף להפועל באר שבע ושיחק בשורותיה עד 1974.

בעונת 1962/1963 רשם לעצמו כהן את הופעתו הרשמית הראשונה בהפועל באר שבע, במסגרת המחזור השלישי בו הפסידה קבוצתו 2-1 למכבי נתניה. בשנה זו הקבוצה דשדשה במהלך השנה אך לקראת סוף העונה השכילה לצבור מספר ניצחונות כולל תבוסה 0-9 על הפועל רמלה במחזור ה-19. הקבוצה סיימה את העונה הסדירה במקום ה-6 ונשארה עונה נוספת בליגה א' (הליגה השנייה דאז).

בעונת 1963/1964 חולקה הליגה לשני מחוזות - צפון ודרום. באר שבע סיימה כ"אלופת החורף" בליגה א' מחוז דרום, אך נחלשה עם התקדמותה של העונה. כהן ובאר שבע נאבקו עם בית"ר תל אביב על העלייה לליגה הלאומית במחוז דרום, אולם לבסוף נוצחו בשל הפרש שערים נחות. במחזור ה-7 רשם לעצמו כהן את שער הבכורה במדי הקבוצה במשחק הניצחון 1-2 על הפועל חולון ובמחזור לאחר מכן רשם לעצמו כהן צמד שערים בניצחון המזהיר 0-5 על "מכבי שמואל תל אביב". במהלך השנה הזו רשם לעצמו כהן 8 שערים, כולל שער ניצחון חשוב במשחק במחזור ה-9 נגד ימק"א ירושלים אשר הסתיים בתוצאה 1-0 לטובת הפועל באר שבע.

בעונת עונת 1964/1965 היה בין השחקנים המרכזיים והמשפיעים שהביאו לעליית הקבוצה לראשונה לליגה הלאומית (דאז הליגה הראשונה) בהיותו מלך השערים של הקבוצה, כולל רביעייה במחזור הפתיחה נגד הפועל רמלה בניצחון 6-0. הוא הבקיע בשנה זו 20 שערים ורבים מהם בנגיחות וכונה "ראש הזהב" על ידי האוהדים.

בהמשך, פעילותו כשחקן עבר לעמדת המגן הימני, תפקיד שבו הצטיין ושימש גם מורה מצוין לשחקן שהחליפו בתפקיד, אורי בנימין.

כהן היה שותף לזכייתה של הקבוצה בתואר אלוף האלופים בליגה א' בעונות 1964/1965 ו-1970/1971.

קריירת אימון
עם פרישתו ממשחק פעיל בשנת 1974 בהיותו בן 30 עבר לאימון. כהן השתלם בקורס מאמנים מתקדם במכון וינגייט ולאחריו בחר לאמן את הפועל מרחבים בליגה ב', אשר לראשונה בתולדותיה התברגה בין קבוצות הצמרת במקום השלישי. בהמשך אימן את בית"ר באר שבע, מכבי באר שבע, הפועל דימונה  והפועל אופקים, והשיג עימן הישגים נאים.

בעונת 1988/89 הצטרף לצוות האימון של מחלקות הנוער של הפועל באר שבע ושנה לאחר מכן מונה למאמן הקבוצה הבוגרת של הפועל באר שבע למשך שנה ועזר לה להיחלץ מירידה לליגת המשנה.

חיים אישיים 
כהן היה נשוי לנעמי, אב לארבעה בנים וסב ל-9 נכדים ונכדות. הוא התגורר בבאר שבע. חיים כהן הוא דודו של ראש עיריית באר שבע רוביק דנילוביץ'.

כהן היה איש רב פעלים, עסק במגוון תחומים, שרובם ככולם עסקו בספורט, חינוך וקהילה.

כנער, עבד כטכנאי טלקס בדואר ישראל ולמד בפנימיית אשל הנשיא, שם התגלה כישרונו כחלוץ. עסק בהוראת ספורט בהמכללה האקדמית לחינוך ע"ש קיי בבאר שבע, כתב ספורט בעיתון שבע (מקומון בבאר שבע והנגב) ולימים הפך להיות העורך הראשי של העיתון, מורה לנהיגה שיזם והקים את ארגון מורי הנהיגה בנגב והיה יושב הראש שלו כ-10 שנים.

נפטר ב-2 ביולי 2017, בן 72 במותו.

תארים 
 עם הפועל באר שבע
 ליגה שנייה:
 אליפות (2): 1964/1965, 1970/1971
 אלוף האלופים לליגה השנייה:
 זכייה (1): 1970/1971

לקריאה נוספת 
 אריה רפפורט, 40 שנות ספורט בנגב, הוצאה בחסות "כל-בי"

קישורים חיצוניים 
 פינת זיכרון לחיים כהן בפייסבוק
 חוברת האליפות הראשונה של הפועל באר שבע, נכתבה על ידי חיים כהן ב-1975
 "תמונות מחזור 1970–1971, הפועל באר שבע" 
 
 "אלונה לא מכירה את הדור ההוא של באר שבע", אביעד פוהורילס, ynet

הערות שוליים 

מגני כדורגל ישראלים
כדורגלני הפועל באר שבע
כדורגלני בית"ר באר שבע
כדורגלני מכבי באר שבע
מאמני כדורגל ישראלים
מאמני בית"ר באר שבע
מאמני מכבי באר שבע
מאמני הפועל באר שבע
בוגרי תיכון אזורי אשל הנשיא
ישראלים שנולדו ב-1944
ישראלים שנפטרו ב-2017